Johann Botha: 'Só sal ons hom onthou' | Maroela Media
Rudolph Botha, Werner "Swazi" Perchtold en Johann Botha. Foto: Verskaf
Die koelbloedige moord op die televisie-en-radio-aanbieder, Johann Botha (53), het sy hegte gesin gebroke gelaat.
"Ons ouers woon in Pretoria en word deur familie bygestaan. Ek dink die skok is nog groot en alles het nog nie behoorlik ingesink nie," het Johann se broer, Rudolph Botha (56), Woensdag vanuit Pretoria aan Maroela Media gesê nadat hy vroeër die dag sy broer se liggaam in Johannesburg moes gaan uitken het.
Johann en sy goeie vriend, Werner "Swazi" Perchtold (76), die eienaar van Zebra Inn-restaurant in Jeppestown, Johannesburg, het Dinsdag omstreeks 19:00 in die restaurant gekuier waar hulle later doodgeskiet is. Die restaurant was een van Botha se gunsteling-kuierplekke. Hy en Swazi het sowat 'n jaar gelede 'n skaakklub daar begin wat 'n rykdom van kulture byeengetrek het om Dinsdagaande skaak te speel.
Vier verdagtes, drie mans en 'n vrou, het omstreeks 19:20 by die restaurant ingestap en iets bestel om te drink. 'n Ruk later het van die verdagtes vuurwapens uitgepluk en Johann en Swazi voor omstanders koelbloedig doodgeskiet. Die rowers het met 'n onbekende bedrag geld en twee vuurwapens van die toneel gevlug en is steeds soek. Die Jeppestown-polisie ondersoek twee sake van moord en 'n saak van sakeroof.
Johann, 'n bekende in bewaringskringe en die voormalige uitvoerende regisseur van die natuurprogram 50/50, was sedert begin vanjaar die aanbieder van Pretoria FM se Sondagaandprogram Nagmusiek.
Hy is in Rustenburg in Noordwes gebore en het in die ouderdom van sewe saam met sy ouers, twee broers en 'n suster na Pretoria verhuis.
Hy het in 1981 aan die Hoërskool Centurion matriek behaal waarna hy drama aan die Universiteit van Pretoria gaan studeer het. Ná sy twee jaar diens by die weermag het sy loopbaan by die SAUK as omroeper afgeskop. Hy het 'n bekende gesig op die kassie geword.
"Die persoon wat 'n mens op televisie gesien en oor die radio gehoor het, was presies die tipe mens wat hy was. Sagmoedig, altyd vriendelik en verskriklik lief vir die natuur," het Rudolph gesê.
"Hy was ook mal oor opera, poësie, Afrikaans en skaak. Hy is die slimste mens denkbaar en het 'n ongelooflike algemene kennis gehad. Hy het nooit 'n begeerte gehad om ryk te word nie, hy wou maar net die basiese dinge gehad het en was daarmee tevrede. Hy was absoluut kleurblind as dit by ras gekom het en sou alles vir ons as familie gedoen het. Ons het die voordeel gehad om hom gereeld te sien en gaan hom ongelooflik mis."
Volgens Rudolph was Johann nooit getroud of het kinders gehad nie. "Tog was hy 'n groot gesinsmens en as hy 'n pa was, sou hy 'n baie goeie pa gewees het."
Johann laat sy ouers, Hansie (85) en Mollie (84) Botha, broers, Hannes (58) en Rudolph, en suster, Tharina Botha (50), agter.
Reëlings vir sy gedenkdiens is nog nie getref nie.
Lees die vorige berigte oor Johann Botha op Maroela Media.
Gauteng Johann Botha misdaad
Johan ek het jou werk so geniet veral dit wat jy vir my van die natuur geleer het. RIV
Johann ons gaan jou mis, so onnodig. Sal ons president groot asseblief iets doen asseblief!!!!!!!!!!!!!!!!!!!!! ek is kwaaaaaaaaaaaaaaaad. Johann se ouers kry ek sooooo jammer. Ek is regtig ongelukkig en kan iets oorkom.
Voel soos gister toe hulle Corrie Sanders doodgeskiet het , en nou nog n bekende , hoeveel gaan daar nog wees voor ons ons voet neersit ? of is ons lewens minder werd as sommiges se teer gevoelens ?
Van kop tot end gaan dit oor n gebrek aan morele waardes wat eiendomlik is aan Afrika. Ongelukkig word hul vermoens nie toegespits op hul verantwoordelikheid nie en bestaan daar ook geen roepingsbesef nie. In die meeste van hul tyd word daar aandag gegee om hulself te verryk al is dit op die grofste manier denkbaar. Natuurlik moet dit die burgery negetif beinvloed. Ja die heel beste vir die land is dat die anc moet weg. Daarin le ons redding opgesluit.
Ons as lede van die gewone publiek, wat Johann se programme op Radio en Tv gevolg het, is ontsettend hartseer oor sy dood! Dit is inderdaad n groot verlies om so n wonderlike tallentvolle persoon te verloor. Dis so onwerklik. Baie sterkte aan sy familie en vriende.